**Informatīvais ziņojums**

**par Eiropas Savienības Tieslietu un iekšlietu ministru padomes**

**2019. gada 7.- 8. februāra neformālajā sanāksmē iekļautajiem iekšlietu jomas jautājumiem**

2019. gada 7.-8. februārī Bukarestē, Rumānijā, notiks Eiropas Savienības (turpmāk – ES) Tieslietu un iekšlietu ministru padomes (turpmāk – Padome) neformālā sanāksme. Sanāksmes darba kārtībā iekļauti šādi iekšlietu jautājumi:

* ***Sadarbības stiprināšana ES pretterorisma jomā – iespējas un izaicinājumi***

2017.gada 6.jūlijā Eiropas Parlaments (turpmāk – EP) izveidoja Speciālo komiteju terorisma jautājumos (turpmāk – TERR), kuras mandāts sākotnēji tika noteikts uz vienu gadu, pēc tam tika pagarināts līdz 2018.gada novembra vidum.

2018.gada 12.decembra EP plenārsesijā tika apstiprināts TERR gala ziņojums, kas dod visaptverošu pārskatu par iniciatīvām un pasākumiem, kas pēdējos gados ir apstiprināti, lai novērstu un cīnītos pret terorismu ES, novērtē sasniegto progresu, kā arī ietver 227 rekomendācijas dalībvalstīm, Eiropas Komisijai un Padomei, kā novērst konstatētos trūkumus.

Dalībvalstu sākotnējā viedokļu apmaiņa par TERR gala ziņojumu notika 2019.gada 16.janvāra ES Padomes Terorisma jautājumu darba grupas sanāksmē, kurā dalībvalstis kopumā atzinīgi novērtēja ziņojuma visaptverošo raksturu, kā arī sabalansēto pieeju. Diskusija indicēja, ka TERR rekomendācijām attiecas uz pasākumiem, ko jau šobrīd īsteno gan dalībvalstis, gan arī ES.

Dalībvalstis norādīja, ka tās pilnībā piekrīt tām rekomendācijām, kas vērstas uz prevencijas pasākumiem un cīņu ar radikalizāciju, sadarbspējas nodrošināšanu, tostarp arī plašāku biometrisko datu izmantošanu, kā arī pilnīgu pieejamo ES instrumentu izmantošanu.

Vienlaikus dalībvalstis arī norādīja, ka daļu no rekomendācijām tās neatbalstīs vai nu tādēļ, ka tās (rekomendācijas) ir nacionālās kompetences jautājumi, vai arī tādēļ, ka šobrīd ir pāragri diskutēt par rosinātajām iniciatīvām.

Ministri tiek aicināti diskutēt par galvenajām iespējām un izaicinājumiem, kas izriet no rekomendācijām, kā arī turpmāko rīcību.

**Latvijas viedoklis**:

*Latvija atzinīgi vērtē EP ieguldīto darbu ziņojuma un rekomendāciju, kas adresētas dalībvalstīm, Eiropas Komisijai un ES tieslietu un iekšlietu aģentūrām (piemēram, Eurojust, CEPOL, Europol), sagatavošanā. Latvijas vērtējumā rekomendācijas var kalpot par labu pamatu turpmākām diskusijām.*

*Latvija piekrīt gala ziņojumā paustajam viedoklim, ka Eiropas Savienības ietvarā pieņemtajiem terorisma apkarošanas pasākumiem (gan leģislatīviem, gan neleģislatīviem) ir īpaša nozīme dalībvalstu atbalstīšanā, labākas prakses koordinēšanā un apmaiņā. Kopējie risinājumi sniedz iespēju dalībvalstīm labāk pretoties terorismam, tai skaitā radikalizācijai un ekstrēmismam.*

* ***Policijas darbs savienotā pasaulē, izmantojot jaunu informāciju***

2018.gada jūnijā apmēram puse no pasaules iedzīvotājiem lietoja internetu. Tiek sagaidīts, ka tuvākajā nākotnē praktiski visas dzīves jomas būs digitalizētas vai digitāli iespējotas. Iespējas, ko sniedz globālais tīmeklis, vienlaikus ir izaicinājums valsts institūcijām, īstenojot to funkcijas virtuālā vidē.

Lai spētu izsekot kriminālajai pasaulei digitālajā gadsimtā un arī gūtu labumu no tehnoloģiju attīstības, ir svarīgi, lai visas tiesībaizsardzības iestādes atzītu, saprastu un izmantotu digitālos datus to ikdienas darbā.

Prezidentūra vēlas uzsākt diskusiju par tām iespējām, kādas, risinot jaunos izaicinājumus, sniedz apmaiņa ar zināšanām par to, kā apstrādāt digitālos datus, tiesībaizsardzības iestāžu starpā. Lai to īstenotu, tiek piedāvāta integrēta Eiropas vide, kas būtu pieejama visām tiesībaizsardzības iestādēm un kas nodrošinātu zināšanu un labās prakses apmaiņu, fokusētos uz visiem interesējošo jautājumu attīstību, nodrošinātu algoritmu, pieteikumu un citu programmatūras rīku uzkrāšanu, attīstību, testēšanu, validēšanu un izmantošanu, kā arī noteiktu prioritātes un uzraudzību, tostarp arī pieejamo līdzekļu sadali.

Ministri tiek aicināti diskutēt par Prezidentūras piedāvāto integrēto Eiropas vidi, kā arī norādīt iespējas un izaicinājumus, ar kuriem dalībvalstis ir saskārušās nacionāli.

**Latvijas viedoklis**:

*Latvija piekrīt, ka mūsdienās policijas darbu arvien lielākā mērā ietekmē straujā tehnoloģiju attīstība un ar to saistītie izaicinājumi, kas pieprasa pārdomātu un koordinētu rīcību gan nacionālā, gan arī ES līmenī.*

*Vienlaikus Latvija uzskata, ka uzsvars būtu liekams uz esošo iniciatīvu pēc iespējas efektīvāku praktisko īstenošanu. Tikai tad, ja tiek secināts, ka esošie pasākumi ir nepietiekami un nesniedz gaidīto pienesumu, Latvijas**skatījumā būtu jāpievēršas jaunu pasākumu un iniciatīvu apsvēršanai un izveidei.*

* ***Šengenas darbība***

Viens no Eiropas integrācijas lielākajiem sasniegumiem ir Šengenas sadarbība, kas ir arī viens no galvenajiem instrumentiem, ar kura palīdzību Eiropas pilsoņi var īstenot savas brīvības un iekšējais tirgus var uzplaukt un attīstīties.

Diemžēl Šengenas sistēma pierādīja, ka nav pilnībā gatava tiem izaicinājumiem, ar kuriem ES saskaras pēdējo gadu laikā, proti, draudiem iekšējai drošībai un efektīvai ES ārējo robežu apsardzībai. Rezultātā vairākas dalībvalstis ir atjaunojušas kontroles uz iekšējām robežām.

Lai novērstu šādu situāciju, stiprinātu ES iekšējo drošību un novērstu negatīvo ietekmi, Eiropas Komisija ir nākusi klajā ar priekšlikumiem ārējo robežu pārvaldības stiprināšanai un jaunu IT sistēmu izveidošanai vai esošo sistēmu uzlabošanai.

Neraugoties uz visiem līdz šim īstenotajiem pasākumiem, vēl aizvien nav izdevies pilnībā atgriezties pie Šengenas telpas bez iekšējām robežām.

Ministri tiek aicināti diskutēt par to, kuri īstermiņa un vidējā termiņa pasākumi būtu īstenojami, lai atjaunotu Šengenas darbību, kā arī par to, kā varētu nodrošināt lielāku saskaņotību starp Šengenas instrumentiem un novērst fragmentāciju.

**Latvijas viedoklis**:

*Latvija vienmēr ir uzsvērusi Šengenas telpas izveidi kā vienu no galvenajiem Eiropas sasniegumiem, ko Eiropas pilsoņi izjūt ikdienā. Tādēļ atbalsta visus centienus, kas vērsti uz tās stiprināšanu un normālas funkcionēšanas atjaunošanu.*

*Latvijas vērtējumā Šengenas sistēmas struktūra ir labi pārdomāta un pierādījusi sevi vairākās desmitgadēs. Šobrīd primārais un svarīgākais pasākums Šengenas telpas normālas darbības nodrošināšanai būtu pamatprincipa – savstarpējās uzticēšanās – atjaunošana.*

* ***ES migrācijas un patvēruma politika “Solis tuvāk pareizajam risinājumam”***

Kopš migrācijas krīzes 2015.gadā ir izdarīts ļoti daudz, lai vairotu ES noturību pret šādām krīzēm nākotnē. Vienlaikus ir skaidrs, ka nepieciešams turpmāks darbs, lai varētu noslēgt uzsākto Kopējās Eiropas patvēruma sistēmas (turpmāk – KEPS) reformu. Visiem pieņemamu risinājumu meklēšana ir diskusiju galvenais aspekts, it īpaši ja ir vēlme nodrošināt pieņemto lēmumu efektivitāti un pozitīvus rezultātus to īstenošanā.

Lai arī šobrīd darbs pie Dublinas regulas grozījumiem ir apstājies, ir skaidrs, ka tas būs jāturpina, lai uzlabotu noteikumus par atbildīgās dalībvalsts par patvēruma pieteikuma izskatīšanu noteikšanu. Līdztekus diskusijām par Dublinas regulas grozījumiem ir jāturpina darbs pie prevencijas pasākumiem, lai novērstu atkārtotu migrācijas krīzi.

2018. gada 4. decembra paziņojumā “Pārvaldot migrāciju visos tās aspektos: panāktais progress atbilstoši Eiropas migrācijas programmai”[[1]](#footnote-1) Eiropas Komisija piedāvā izstrādāt pagaidu risinājumus, kas darbotos līdz jaunās Dublinas regulas spēkā stāšanās brīdim.

Prezidentūra kopā ar visām iesaistītajām pusēm plāno izpētīt pagaidu risinājumu konceptu un iespējas tos piemērot praksē.

Ministri aicināti atbildēt uz jautājumiem:

1. Vai variet atbalstīt pagaidu risinājumus kā piemērotu operacionālu un paredzamu risinājumu īstermiņā līdz KEPS reformas noslēgumam?
2. Kā nodrošināt ātru un efektīvu šī koncepta īstenošanu?
3. Kādiem aspektiem būtu jābūt prioritāriem sadarbībā ar trešajām valstīm?

**Latvijas viedoklis**:

*Latvija atbalsta darba turpināšanu pie KEPS reformas, meklējot visām pusēm pieņemamu risinājumu. Tāpat Latvija ir atvērta jaunām iniciatīvām, kas varētu palīdzēt pašreizējā situācijā. Tādēļ konceptuāli neiebilstam pagaidu risinājumu koncepta izpētei un iespējamajai piemērošanai praksē. Vienlaikus atgādinām, ka Latvijas nostāja par patvēruma meklētāju pārdali saglabājas nemainīga, proti, tas var notikt tikai dalībvalstīm brīvprātīgi iesaistoties šādos pasākumos.*

*Latvijas vērtējumā stratēģiska sadarbība ar trešajām valstīm ir viens no efektīvas migrācijas plūsmu pārvaldības stūrakmeņiem. Tādēļ arī turpmākajai sadarbībai ir jābūt izsvērtai un mērķtiecīgai, lai ieguvums būtu visām iesaistītajām pusēm.*

Iekšlietu ministrs Sandis Ģirģens

31.01.2019. 11:01

1103

Eiropas lietu un starptautiskās sadarbības departamenta

Eiropas lietu nodaļas vadītāja

I.Muceniece, 67219170

iveta.muceniece@iem.gov.lv

1. COM (2018) 798 *final* [↑](#footnote-ref-1)